b'\n_START_ARTICLE_\nSahelanthropus tchadensis\n_START_SECTION_\nPronalazak\n_START_PARAGRAPH_\nPrve fosilne ostatke Sahelanthropusa prona\xc5\xa1ao je francuski student paleontologije afri\xc4\x8dkog podrijetla Djimdoumalbaye Ahounta 19. srpnja 2001. u pustinji Djurab u \xc4\x8cadu. Prvi se pronalazak sastojao od dijelova lubanje i gornje \xc4\x8deljusti. Francuska istra\xc5\xbeiva\xc4\x8dka misija predvo\xc4\x91ena paleoantropologom Michelom Brunetom koja je prva pona\xc5\xa1la lubanju u kasnijim je istra\xc5\xbeivanjima prona\xc5\xa1la jo\xc5\xa1 fosilnog materijala Sahelantropusa (jednu \xc4\x8deljust i zube) na tri razli\xc4\x8dite lokacije u istoj pustinji. Lokalne vlasti su hominidu nadjenuli ime Touma\xc3\xaf, \xc5\xa1to na dazaga jeziku zna\xc4\x8di "\xc5\xbeivotna nada"._NEWLINE_Godinu dana kasnije objavljen je \xc4\x8dlanak u znanstvenom \xc4\x8dasopisu Nature koji je slu\xc5\xbebeno predstavio fosile, dodijelio mu taksonomsko ime, te ga svrstao u zasebni rod.\n_START_SECTION_\nOpis\n_START_PARAGRAPH_\nOd vrste Sahelanthropus tchadensis prona\xc4\x91eni su dijelovi lubanje, pet ve\xc4\x87ih krhotina gornje \xc4\x8deljusti i nekoliko zuba. Do sada nije prona\xc4\x91en ni jedan dio tijela koji ne pripada kostima glave. Procjenjuje se da su dimenzije Sahelanthropusa bile sli\xc4\x8dne onima u \xc4\x8dimpanza dok mu je mo\xc5\xbedani volumen 320\xe2\x80\x93380 cm\xc2\xb3. Lice mu je ravno, zubna arkada je u obliku slova U sa sitnim o\xc4\x8dnjacima, a \xc4\x8deoni je greben veoma izra\xc5\xbeen. Foramen magnum je anteriorno pozicioniran, \xc5\xa1to daje naznake da je mogao biti sposoban za dvono\xc5\xbeno hodanje.'